ΕΝΩΣΗ ΓΙΑΤΡΩΝ ΕΣΥ ΡΕΘΥΜΝΟΥ

ΜΕΛΟΣ ΟΜΟΣΠΟΝΔΙΑΣ ΕΝΩΣΕΩΝ ΝΟΣΟΚΟΜΕΙΑΚΩΝ ΓΙΑΤΡΩΝ ΕΛΛΑΔΑΣ

Τρανταλλίδου 17, Ρέθυμνο

Τηλ. Επικοινωνίας: 2831087371, 6973390154, e-mail: egesyr2020@gmail.com, pelagianeonaki@yahoo.com

**Το «νέο ΕΣΥ» κόντρα στις ανάγκες της κοινωνίας**

Μετά την οριστικοποίηση (21/8/2025) της παραίτησης της παιδοψυχιάτρου κ. Νικολάου, πλέον ΟΛΟΚΛΗΡΗ η Κρήτη και τα νησιά του Αιγαίου που υπάγονται στην 7η ΥΠΕ, απομένουν με ΕΝΑΝ μόνο δημόσιο παιδοψυχίατρο με έδρα το ΠΑΓΝΗ.

* ΕΝΑΝ παιδοψυχίατρο για να αξιολογήσει, διαγνώσει και παρακολουθήσει θεραπευτικά όλα τα παιδιά του νησιού.
* ΕΝΑΝ παιδοψυχίατρο για να νοσηλεύσει όλα τα παιδιά του νησιού που τυχόν χρειαστούν νοσηλεία.
* ΕΝΑΝ παιδοψυχίατρο για να διαχειριστεί όλες τις εισαγγελικές εντολές όλων των νομών της Κρήτης για παιδοψυχιατρική εκτίμηση και πραγματογνωμοσύνη.

ΕΝΑΝ παιδοψυχίατρο για όλα τα ανωτέρω, δηλαδή πρακτικά ΚΑΝΕΝΑΝ. Γιατί είναι ανθρωπίνως αδύνατο ένας ιατρός να μπορέσει να ανταποκριθεί μόνος του σε αυτές τις υποχρεώσεις.

Τα παιδιά της Κρήτης αναγκαστικά πρέπει πλέον να απευθύνονται σε ιδιώτες, αν φυσικά το αντέχουν οικονομικά οι οικογένειές τους.

Παρά τις από ετών ΚΑΙ δημόσιες διαμαρτυρίες και εκκλήσεις όλων μας για την υποστήριξη της ψυχικής υγείας στο νησί μας, ΤΙΠΟΤΑ δεν έγινε.

Ή μάλλον έγινε: Η «ολοκλήρωση της ψυχιατρικής μεταρρύθμισης στην Κρήτη».

Στην ίδια ακριβώς κατεύθυνση, εν μέσω Δεκαπενταύγουστου, επέλεξε ο υπουργός εμπορίου της Υγείας να «ολοκληρώσει» και την εμπορευματοποίηση του ΕΣΥ, εκδίδοντας την εφαρμοστική ΚΥΑ(Γ2α/οικ.35764,ΦΕΚ 4389/τ.Β’/2025,11/8/25), που δίνει τη δυνατότητα σε ιδιώτες γιατρούς να εκμεταλλεύονται τις υποδομές, τον εξοπλισμό, ακόμα και το προσωπικό των δημόσιων Νοσοκομείων με χρήματα που θα πληρώνουν οι ασθενείς-πελάτες, κάτι που είχε ήδη νομοθετηθεί. Στόχος τους η ολοκληρωτική μετατροπή των Δημόσιων νοσοκομείων σε αυτοχρημοτοδοτούμενες επιχειρήσεις με έσοδα από τους ασθενείς, που πληρώνουν ήδη άμεσα από την τσέπη τους ή έμμεσα, μέσω ασφαλιστικών εισφορών και συμμετοχών, το 70% των δαπανών για την Υγεία, ενώ η κρατική χρηματοδότηση είναι μόλις 30% και επιχειρείται να μειωθεί περισσότερο για να εξοικονομούνται πόροι για την πολεμική οικονομία του ΝΑΤΟ και της ΕΕ.

Σκόπιμα λοιπόν παραμένουν τα νοσοκομεία υποστελεχωμένα με χειρουργικές αίθουσες κλειστές ή αναστολή τακτικών ιατρείων λόγω έλλειψης προσωπικού, για να παραδοθούν οι υπηρεσίες αυτές σε ιδιώτες και να πληρώνονται από την τσέπη των ασθενών.

Νοσοκομεία - επιχειρήσεις δηλαδή που αναπτύσσονται με γνώμονα το κέρδος και υποβαθμίζονται δραματικά σε ποιότητα. Αυτό σημαίνει ότι αν κάποιες κλινικές δεν αποφέρουν ανάλογα έσοδα ή δεν έχουν επαρκή πληρότητα, σαν να μιλάμε για ξενοδοχειακές μονάδες δηλαδή, θα υποβαθμίζονται περαιτέρω και θα οδηγούνται σε κλείσιμο, στερώντας το λαό από πολύτιμες υπηρεσίες Υγείας.

Παράλληλα, ο ανεκδιήγητος Υπουργός Υγείας χρησιμοποιεί την από sms αξιολόγηση των ασθενών, αυτών βέβαια που κατάφεραν τελικά να έχουν πρόσβαση στο δημόσιο σύστημα υγείας, είτε για να καρπωθεί την υπερπροσπάθεια των υγειονομικών για τις θετικές αξιολογήσεις, είτε για να απολύσει συμβασιούχους και να αναθέσει σε εργολάβους, όπως αναγγέλθηκε, υπηρεσίες για τις οποίες έγινε αρνητική αξιολόγηση (π.χ. σίτιση, φύλαξη, καθαριότητα). Κατά το δοκούν και η αξιολόγηση, όπως είχαμε προβλέψει, για να εξυπηρετήσει την περαιτέρω εμπορευματοποίηση.

Όσα επικοινωνιακά τεχνάσματα όμως και να επιστρατεύσει η κυβέρνηση, όσο και να προσπαθεί να μας εμφανίσει μια εικονική πραγματικότητα, η αλήθεια βιώνεται καθημερινά στα Νοσοκομεία. Γνωρίζει άραγε ο Υπουργός για την αντιμετώπιση ταυτόχρονα οκτώ τραυματιών από τροχαίο (21/8/25), οι έξι σοβαρά, στο Νοσοκομείο Ρεθύμνου που χρειάστηκε όλο το βράδυ να επιστρατευτεί σχεδόν όλο το προσωπικό του νοσοκομείου, από όλες τις χειρουργικές ειδικότητες μέχρι το ακτινολογικό τμήμα, ότι κι αν σήμαινε αυτό για τα υπόλοιπα περιστατικά; Ένα νοσοκομείο που, κατά δική του ομολογία, «έχει πολλά προβλήματα» (αποτέλεσμα της πολιτικής βέβαια που η κυβέρνηση εφαρμόζει) και γι αυτό… θα το «διασυνδέσει» με το Πανεπιστήμιο(!) αντί να το στελεχώσει με το αναγκαίο προσωπικό; Αλλά δεν έγινε ιατρικό λάθος για να διατάξει«αυστηρή ΕΔΕ» για τους εργαζόμενους, ούτε ήταν κανένας τραυματίας πολυεκατομμυριούχος για να επαινέσει το προσωπικό. Αναδεικνύει όμως περίτρανα τις ανάγκες που καλύπτει αυτό το Νοσοκομείο και την αναγκαιότητα στελέχωσής του. Ας ακούσει ο υπουργός και τους ασθενείς που δεν αρκούνται στο να συμπληρώνουν κουτάκια στα sms,που εργαλειοποιεί για να ξεπουλήσει το δημόσιο σύστημα Υγείας (<https://rethnea.gr/mia-vradia-sta-epeigonta-tou-genikou-nosokomeiou-rethymnou/>).

Υγειονομικοί και ασθενείς βιώνουμε στο πετσί μας τα αποτελέσματα της υποχρηματοδότησης, της υποστελέχωσης, της ιδιωτικοποίησης και της εμπορευματοποίησης της Υγείας.

Τώρα είναι η ώρα να δυναμώσει ο από κοινού αγώνας μας για αύξηση της κρατικής χρηματοδότησης για την Υγεία βάσει των λαϊκών αναγκών, για μαζικές προσλήψεις όλου του αναγκαίου προσωπικού, για κατάργηση των πληρωμών των ασθενών, για εργασιακή, οικονομική και επιστημονική αξιοπρέπεια των υγειονομικών, για δωρεάν υγεία για όλο το λαό.

Τώρα είναι η ώρα να συγκρουστούμε με την εγκληματική πολιτική της κυβέρνησης, της ΕΕ και όσων τη στηρίζουν που αντιμετωπίζει τις ανάγκες μας, την υγεία και τη ζωή μας ως εμπορεύματα.

Τώρα πρέπει να ξεσηκωθούμε για να υπερασπιστούμε το στοιχειώδες δικαίωμα σε δωρεάν περίθαλψη, που έχουμε ακριβοπληρώσει με φόρους και ασφαλιστικές εισφορές.

Η πρόεδρος Ο γραμματέας

Νεονάκη Π. Πάσσαμ Α.